Die Pos | News | Voortbestaan van sakekamer in gedrang
Voortbestaan van sakekamer in gedrang
02 March 2018 l Andries van der Heyde l Views: 198 l 22 days ago
Die Bela-Bela-sakekamer en lede uit die gemeenskap het op Woensdag 21 Februarie vergader om te bepaal of daar nog 'n behoefte aan 'n sakekamer in die dorp is.
Willie Claassens het reeds einde verlede jaar as voorsitter uitgetree nadat sy termyn tot 'n einde gekom het. Sedertdien was dit onduidelik wat die pad vorentoe vir die dorp se sakekamer is.
Paul Smith, tesourier van die vorige bestuur, het tydens die jongste vergadering gevra of daar nog 'n "eetlus" is vir die voortbestaan van die sakekamer aangesien die laaste amptelike vergadering, met al die lede teenwoordig, in Augustus 2017 gehou is. Hy het veral klem op onvol-doende interaksie tussen sakelui gelê.
Etienne Coetzee van die Klein-sakekamerinstituut (SBi), voorheen die Afrikaanse Handelsinstituut (AHi), het lede tydens die vergadering gemotiveer en gesê die lede is "die hande wat die monde in die dorpe voed en die enjin wat die dorp se belange vorentoe neem".
"Sakekamers is besig om dood te loop. Juis daarom het ons 'n transformasie-proses by die SBi begin en van toe af verloop sake baie goed. Veral nadat Cyril Ramaphosa president van die land geword het, is daar 'n positiewe gees onder sakelui in die land," het hy gesê.
"'n Volledige databasis van al die ondernemings in 'n omgewing, asook in die landbousektor, moet opgestel word sodat bande gebou kan word," was sy voorstel.
Werner Smit, deeltydse lid van die SBi, het sake-eienaars aangeraai om na bykomende vorme van inkomste te oorweeg. Hy het gesê net soos dieselfde probleme al vir jare by kerksinodes bespreek word, ervaar sakeondernemings oor en oor dieselfde struikelblokke.
Hy het voorgestel dat ondernemings by die SBi inskakel en werkskeppingme-ganismes oorweeg. Indien meer werk geskep kan word, word daar meer gekoop, het hy gesê.
Geen nuwe bestuurslede is tydens die vergadering verkies nie, maar 'n paar sake-eienaars het hul tyd vrywillig aangebied om die sakegemeenskap te verteen-woordig totdat 'n nuwe bestuur amptelik gekies word. Smith is tydelik as waarne-mende voorsitter aangestel.
"Ons gaan 'n poging aanwend om na die behoeftes van die dorp te kyk wat tot voordeel van almal sal wees. Ons wil op openbare diens probeer fokus," het hy aan Die Pos gesê. "Die mense moet voel dat hulle deel is van Bela-Bela en die dorp se belange; dan sal hulle gemotiveerd wees om betrokke te raak, want ons is interafhanklik van mekaar."